b'\n_START_ARTICLE_\nVladimiras Putinas\n_START_SECTION_\nBiografija\n_START_PARAGRAPH_\n1975 m. Leningrado universiteto Teis\xc4\x97s fakultete Vladimiras Putinas baig\xc4\x97 teis\xc4\x99, 1984\xe2\x80\x931985\xc2\xa0m. mok\xc4\x97si KGB auk\xc5\xa1tojoje mokykloje Maskvoje. Nuo 1975 m. iki 1992 m. KGB Pirmosios valdybos (u\xc5\xbesienio \xc5\xbevalgyba) karininkas (1985\xe2\x80\x931990 m. dirbo Ryt\xc5\xb3 Vokietijoje, nuo 1998 m. iki 1999 m. Rusijos Federacin\xc4\x97s saugumo tarnybos (FSB) direktorius._NEWLINE_Baig\xc4\x97 Leningrado valstybinio universiteto Teis\xc4\x97s fakultet\xc4\x85. Nuo 1977 m. dirbo kontr\xc5\xbevalgyboje Leningrado KGB. Nuo 1985 iki 1990 m. dirbo soviet\xc5\xb3 \xc5\xbevalgybos rezident\xc5\xabroje VDR, dirbo Drezdene, priedangos pareigos - TSRS-VDR draugyst\xc4\x97s nam\xc5\xb3 Drezdene direktorius. 1991 m. rugpj\xc5\xab\xc4\x8dio 20 d. i\xc5\xa1\xc4\x97jo i\xc5\xa1 KGB tur\xc4\x97damas pulkininko leitenanto laipsn\xc4\xaf. 1991-1996 m. dirbo Leningrado valstybinio universiteto rektoriaus pad\xc4\x97j\xc4\x97ju tarptautiniais klausimais, vadovavo Leningrado merijos u\xc5\xbesienio ry\xc5\xa1i\xc5\xb3 komitetui, buvo mero patar\xc4\x97ju, Sankt Peterburgo vyriausyb\xc4\x97s vadovo pirmuoju pavaduotoju. 1996 m. persik\xc4\x97l\xc4\x97 \xc4\xaf Maskv\xc4\x85 ir \xc4\x97m\xc4\x97 dirbti Rusijos Federacijos prezidento administracijoje. Neilgai padirb\xc4\x99s Rusijos Federalin\xc4\x97s saugumo tarnybos ir Saugumo tarybos sekretoriaus pareigose, 1999 m. rugpj\xc5\xabt\xc4\xaf buvo paskirtas Rusijos Federacijos vyriausyb\xc4\x97s vadovu._NEWLINE_1999 m. gruod\xc5\xbeio 31 d. Rusijos prezidento Boriso Jelcino sprendimu paskirtas einan\xc4\x8diuoju prezidento pareigas,pa\xc4\x8diam B.Jelcinui atsistatydinus. Rusijos prezidentu i\xc5\xa1rinktas 2000 m. kovo 26 d., nepaisant kaltinim\xc5\xb3 bals\xc5\xb3 klastojimu ir buvo perrinktas 2004 m. D\xc4\x97l konstitucijoje numatyto apribojimo u\xc5\xbeimti prezidento pareigas daugiau nei dvi kadencijas i\xc5\xa1 eil\xc4\x97s negal\xc4\x97jo dalyvauti 2008 m. prezidento rinkimuose. Juos laim\xc4\x97jo D. Medvedevas, kuris paskyr\xc4\x97 V. Putin\xc4\x85 premjeru ir taip prad\xc4\x97jo \xe2\x80\x9etandemokratija\xe2\x80\x9c vadinam\xc4\x85 period\xc4\x85. 2011 m. rugs\xc4\x97j\xc4\xaf, po \xc4\xafstatymini\xc5\xb3 pakeitim\xc5\xb3, kuriais prezidento kadencija pailginta nuo 4 iki 6 met\xc5\xb3, V. Putinas paskelb\xc4\x97 sieksi\xc4\x85s tre\xc4\x8dios prezidento kadencijos. \xc5\xa0is parei\xc5\xa1kimas suk\xc4\x97l\xc4\x97 didelio masto protestus Rusijos miestuose. 2012 m. kovo m\xc4\x97n. jis laim\xc4\x97jo rinkimus, kurie buvo kritikuojami d\xc4\x97l proced\xc5\xabrini\xc5\xb3 pa\xc5\xbeeidim\xc5\xb3._NEWLINE_Per pirm\xc4\x85j\xc4\xaf V. Putino buvimo premjeru ir prezidentu laikotarp\xc4\xaf (1999-2008 m.) realiosios pajamos Rusijoje padid\xc4\x97jo 2,5 karto, o realieji atlyginimai patrigub\xc4\x97jo; bedarbyst\xc4\x97 ir skurdas suma\xc5\xbe\xc4\x97jo perpus. Rusijos ekonomika augo a\xc5\xa1tuonerius metus i\xc5\xa1 eil\xc4\x97s, BVP i\xc5\xa1augo 72\xc2\xa0% (pagal paritetin\xc4\x99 perkam\xc4\x85j\xc4\x85 gali\xc4\x85). \xc5\xa0is augimas buvo paskatintas XXI a. pirmojo de\xc5\xa1imtme\xc4\x8dio \xc5\xbealiav\xc5\xb3 kain\xc5\xb3 augimo, auk\xc5\xa1tos naftos kainos ir apdairios ekonomin\xc4\x97s bei fiskalin\xc4\x97s politikos._NEWLINE_2013 m. bir\xc5\xbeelio 6 d. su \xc5\xbemona Liudmila Putina atvyko \xc4\xaf teatr\xc4\x85 \xc5\xbei\xc5\xabr\xc4\x97ti baleto, po to parei\xc5\xa1k\xc4\x97, jog jie su \xc5\xbemona skiriasi._NEWLINE_V. Putinas 2014 met\xc5\xb3 kovo m\xc4\x97nes\xc4\xaf, po V. Janukovi\xc4\x8diaus nu\xc5\xa1alinimo, \xc4\xafved\xc4\x97 \xc4\xaf Krymo teritorij\xc4\x85 Rusijos karius. Kovo 16 dien\xc4\x85 vyk\xc4\x99s tarptautin\xc4\x97s bendruomen\xc4\x97s nepripa\xc5\xbe\xc4\xafstamas referendumas parod\xc4\x97, kad u\xc5\xbe Krymo prijungim\xc4\x85 prie Rusijos Federacijos pasisako 96,77 proc. Krymo balsavusi\xc5\xb3j\xc5\xb3. Po to \xc4\xafvyko Rusijos Krymo aneksija.\n_START_SECTION_\n\xc5\xa0eima\n_START_PARAGRAPH_\nT\xc4\x97vas Vladimiras Spiridonovi\xc4\x8dius Putinas (1911\xe2\x80\x931999), motina Marija Ivanovna \xc5\xa0elomova (1911\xe2\x80\x931998), buvusi \xc5\xbemona Liudmila (susituok\xc4\x97 1983 m. ir i\xc5\xa1siskyr\xc4\x97 2013 m.) ir 2 dukros \xe2\x80\x93 Marija ir Katerina, gimusios Drezdene.'